Managerul Spitalului Județean de Urgență "Mavromati" din Botoșani a fost reținută marți seară de procurorii DNA Suceava. Medicul Monica Adăscăliței este acuzată de fapte de corupție, într-un dosar privind angajările măsluite de la principala unitate medicală din Botoșani, dosar care s-a lăsat cu arestări și în luna decembrie a anului trecut.
După audieri care au durat mai bine de 5 ore, Monica Adăscăliței a primit ordonanță de reținere pentru o perioadă de 24 de ore. Ea este acuzată de fapte de corupție, respectiv luare de mită și trafic de influență.
Faptele pentru care s-a dispus reținerea managerului Spitalului Județean Botoșani au fost comise în ultima parte a anului 2023. Pentru a documenta aceste acuzații, procurorii DNA Suceava au derulat în ziua de marți două percheziții. Una a fost acasă la medicul Monica Adăscăliței, iar a doua la biroul de la Spitalul Județean Botoșani.
La plecarea spre sediul DNA Suceava, Monica Adăscăliței nu a comentat situația și nu a oferit detalii despre ancheta care o vizează. În cursul zilei de miercuri, managerul Spitalului Județean Botoșani va fi prezentat instanței de judecată cu propunere de arestare preventivă.
Monica Adăscăliței a preluat conducerea Spitalului Judeţean de Urgenţă "Mavromati" în luna august a anului trecut, în urma scandalului privind decesul în Maternitatea Botoşani a Alexandrei Ivanov, tânăra de 25 de ani care ajunsese la spital în stare gravă, dar a fost ignorată de medicul de gardă.